Ајаруда – ылтам бӱдӱретен иштер - altaicholmon\nАјаруда – ылтам бӱдӱретен иштер\nАлтай Республиканыҥ башчызы Олег Хорохордин муниципал тӧзӧлмӧлӧрдиҥ јаандарыла, башкаруныҥ турчыларыла видеоколбула конференция ӧткӱрген.\nЈуунда Ада-Тӧрӧл учун Улу јууда Јеҥӱ алганыныҥ 75 јылдыгына белетеништиҥ сурактары шӱӱжилген. Аҥылу ајаруны Олег Хорохордин јууныҥ ветерандарына ла тылда иштегендерге «Ада-Тӧрӧл учун Улу јууда Јеҥӱниҥ 75 јылдыгы» деген медальдарды табыштырарына эткен. Республикага бир муҥнаҥ ажыра мындый медальдар келген. Олорды табыштырар ишти эрчимделтер керек деп, тергеениҥ башкараачызы айткан.\nКарды арчыыры ла суулар кӧпшип јаанаар ӧйгӧ белетенери јуунда шӱӱжилген сурактардыҥ бирӱзи болгон. Онойдо, кӧп квартираларлу туралардыҥ ла јонјӱрӱмдик учурлу тудумдардыҥ јабынтыларында кӧп кар јуулганына ајару эдилген.\nЈаан кар тӱжӱп турган муниципал тӧзӧлмӧлӧргӧ – Горно-Алтайскка, Майма, Чой ло Турачак аймактарга карды чыгара тартарга ӱзеери акча-манат чыгарылганын Олег Хорохордин јетирген.\n«Јабынтылардагы карды тӱжӱрер ле эл-јон јаткан јерлердеҥ карды чыгара тартар ишти эки неделениҥ туркунына бӱдӱрип салар керек» – деп, республиканыҥ башчызы айткан. Ол анайда ок суулар јаанар ла ӧрттӧр чыгар чочыдулу ӧйгӧ белетенип, јеткер болдыртпас ууламјылу эдилген иштер керегинде кӱнӱҥ сайын јетирӱ эдерин каланыҥ ла аймактардыҥ јаандарына јакыган.\nЈуунда кӧрӱлген база бир сурак сӱрее-чӧпти јуунадарына учурлалган. Эл-јонноҥ јонјӱрӱмдик сетьтер ажыра комыдалдар келери улалганын Олег Хорохордин темдектеп, сӱрее-чӧпти ле таштанчыларды ӧйлӱ-ӧйинде чыгара тартарын тӧзӧзин деп јакыган. Горно-Алтайск каланыҥ башкартузыныҥ јааны Ольга Сафронованыҥ јетиргениле, калада сӱрее-чӧп салатан 526 јерде 1326 јаҥы контейнерлер тургузылган, олордоҥ 1074 контейнер – таҥынаҥ улустыҥ туралары турган јерлерде. Сӱреени чыгара тартар график ӱзӱлбези аайынча тергеелик операторлорло иш ӧдӱп турганын ол айткан.\nЭл ӱлекерлерди јӱрӱмде бӱдӱргениниҥ сурактары јуунда база шӱӱжилген. Алтай Республиканыҥ јеринде тургуза ӧйдӧ 11 эл ӱлекер аайынча 47 тергеелик ӱлекерди бӱдӱрер иш ӧдӧт. Профильный ведомстволордыҥ башкараачылары ӧткӧн иш керегинде јетирӱлер эткендер.\nОнойдо, АР-дыҥ иш, јонјӱрӱмдик ӧзӱм ле эл-јонды ишле јеткилдеери аайынча министри Адар Суминниҥ јетиргениле, «Демография» деп эл ӱлекердиҥ «Јаан јашту ӱйе» деген программазы аайынча тергеениҥ ыраак јурт јерлеринде јаткан 65 јаштаҥ јаан улуска медициналык болуш алары јеҥил болорын јеткилдеерге беш мобильный бригадалар тӧзӧлгӧн.\nЈӧптӧлгӧн график ла диспансеризация ӧдӧр улустыҥ озолодо тургускан тооломы аайынча јаан јаштуларды аймактардыҥ тӧс эмчиликтерине су-кадыгын шиҥдеерге, диспансеризацияны ӧдӧргӧ лӧ ӱзеери шиҥжӱлер ӧткӱрерге јетиредилер. Су-кадыгыныҥ айалгазынаҥ улам арга-чыдалы ас улусты јетирерге келиштире јазалган ла јепселген кӧлӱктер бар. Быјыл тергееде мындый база беш бригада тӧзӧӧр сурак шӱӱжилет.\n«Экология» деп эл ӱлекердиҥ «Ару суу» деген программазы аайынча Горно-Алтайсктыҥ эл-јонын чыҥдый ичер суула јеткилдеерге Катунский водозабордыҥ ӱлекер документтерин белетеер иш быјыл башталарын АР-дыҥ тергеелик ӧзӱм аайынча министри Олег Пьянков айткан. Ол анайда ок «Јеткер јок ло чыҥдый кӧлӱк јолдор» деген эл ӱлекер аайынча темдектелген иштер тутак јок ӧткӧнин, тергеелик 22 јолды јазаары аайынча јӧптӧжӱлер тургузар иш учына једип келгенин куучындаган.\nБыјыл «Цифровая экономика» деген эл ӱлекерди јӱрӱмде бӱдӱрип, 600 кире кижи узын бийиктедер ӱредӱ ӧдӧр. Јуук ӧйлӧрдӧ јал тӧлӧбӧс баштапкы вебинарлар ӧдӧрин АР-дыҥ цифровой ӧзӱм аайынча министриниҥ молјуларын бӱдӱрген Николай Степанов айткан.\n«Эл ӱлекерлерди јӱрӱмде бӱдӱрер иштер јолдыҥ карталарында темдектелген ӧй аайынча чике ӧдӧр учурлу» – деп, Олег Хорохордин јуунда темдектеген.